ŠTUDIJNÝ ODBOR
2.2.5  FILMOVÉ UMENIE A MULTIMÉDIÁ

Filmové umenie a multimédiá je študijný odbor (ďalej len SO) zo sústavy študijných odborov, spravovaných Ministerstvom školstva SR, ako oblasť poznania (§ 50 od. 1 Zákona č. 131/2002), v ktorej absolvent študijného programu (§ 51 ods. 1 Zákona č. 131/2002) nadobudne profesionálnu spôsobilosť vykonávať svoje povolania alebo sa pripraví pokračovať v nadväzujúcom vysokoškolskom štúdiu.

I.
Identifikácia študijného odboru

(a) Názov : 
FILMOVÉ UMENIE A MULTIMEDIÁ (anglický názov "Film Art and Multimedia")

(b) Stupne vysokoškolského štúdia, 
v ktorých sa odbor študuje, a štandardná dĺžka študijných programov pre tieto stupne vysokoškolského štúdia.
Študijný odbor Filmové umenie a multimédiá sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v:
•	prvom stupni vysokoškolského štúdia (Bc.) so štandardnou dĺžkou 3 roky,
•	druhom stupni vysokoškolského štúdia (Mgr.art.) so štandardnou dĺžkou 2 roky, Predpokladá sa, že absolvent ukončil prvostupňové štúdium v študijnom odbore Filmové umenie a multimédiá alebo v niektorom príbuznom študijnom odbore. 
•	treťom stupni vysokoškolského štúdia (ArtD.) so štandardnou dĺžkou 3 roky alebo 5 rokov v externom štúdiu
Základným predpokladom štúdia odboru je talent, ktorého mieru škola preverí u uchádzačov o štúdium odboru v rámci prijímacieho konania formou talentovej skúšky.

(c) Obsah:
Absolventi študijného odboru sú spôsobilí vykonávať podľa dosiahnutého stupňa profesiu:
•	Bakalár filmového umenia a multimédií (Bc.) - realizátor filmu a multimediálneho diela
•	Magister filmového umenia a multimédií (Mgr.art.) – tvorca filmu a multimediálneho diela
•	Doktor filmového umenia a multimédií (ArtD.) – filmový a multimediálny umelec.

Absolvent bakalárskeho štúdia (Bc.) získa teoretické a praktické poznatky filmového umenia a multimédií  a zvláda ich použitie pri výkone povolania alebo pri pokračovaní v nadväzujúcom vysokoškolskom štúdiu. 
Absolvent magisterského štúdia (Mgr.art.) získa teoretické a praktické poznatky založené na súčasnom stave filmového umenia a multimédií  a rozvíja schopnosti ich tvorivého uplatnenia pri výkone povolania filmového alebo multimediálneho tvorcu alebo pri pokračovaní vo vysokoškolskom štúdiu podľa doktorandského študijného programu.
Absolvent doktorandského študijného programu (ArtD.) získa poznatky založené na súčasnom stave vedeckého a umeleckého poznania v oblasti filmového umenia a multimédií a najmä na vlastnom príspevku k nemu. Preukazuje schopnosť a pripravenosť na samostatnú tvorivú výskumnú a umeleckú činnosť vo filmovom umení a multimédiách a ako vysokoškolský učiteľ.

(d) Zdôvodnenie potreby: 
Filmové umenie a multimédiá sú najvýznamnejším komunikačným vyjadrením umeleckých trendov aktuálneho tisícročia a najpôsobivejším umeleckým a najvplyvnejším spoločensko - politickým nástrojom humanizácie a socializácie človeka. 
(e) Príklady podobných študijných odborov v zahraničí
•	Filmová a televizní fakulta Akademie múzických umění Praha, Česká republika 
•	SNC – Scuola nazionale di Cinema
•	PWSFTViT – Národná filmová a divadelná škola, Lodž, Poľsko
•	Národná filmová a televízna škola Krakow
•	Deutsche Film und Fernsehakademie Berlin
•	FEMIS  - Francúzska vysoká filmová škola
•	Mediterranean Film Institute
•	Sam Spiegel Film School – Izrael
•	AFI – American Film Institut
•	Dramatiska Institutet Stockholm – Švédsky Dramatický Inštitút

(f) Vymedzenie príbuzných študijných odborov a rozdielov medzi nimi
•	Filmové umenie a multimédiá môžeme definovať ako fotofonografický kinetický komunikát.
•	Divadelné umenie môžeme definovať ako  kinetický komunikát.
•	Výtvarné umenie môžeme definovať ako vizuálny komunikát.
•	Hudobné umenie môžeme definovať ako auditívny komunikát.

II.
Obsah pre 1. stupeň štúdia ŠO Filmové umenie a multimédiá

(a) Vymedzenie odborného profilu absolventa 

Absolvent bakalárskeho štúdia (Bc.) získa teoretické a praktické poznatky filmového umenia a multimédií a zvláda ich použitie pri výkone povolania alebo pri pokračovaní v nadväzujúcom vysokoškolskom štúdiu. Získa prehľad o historických a súčasných podobách filmového umenia a multimédií. Osvojí si praktický základ tvorivých postupov a metód pre vznik a realizáciu filmového a multimediálneho diela a uplatní sa v profesiách ako napr.: animátor, scenárista, režisér, kameraman, zvukár, strihač, tvorca špeciálnych efektov, vedúci výrobného štábu alebo jeho zástupca, reportér, učiteľ v základnom umeleckom školstve a v záujmovej umeleckej činnosti. Absolventi sú schopní aktívne komunikovať aspoň v jednom svetovom jazyku.

(b) Teoretické vedomosti 
Absolvent - bakalár filmového umenia a multimédií získa:
•	orientáciu v umeleckých procesoch a teoretických východiskách tvorby filmu a audiovizuálneho diela a jej reflexie,   
•	základné vedomosti a orientáciu v dejinách filmu, multimediálnych a iných umení, filozofie, estetiky a kultúry,
•	základné vedomosti a orientáciu v histórii teoretických názorov na film, audiovizuálnu tvorbu a masmediálnu komunikáciu,
•	základné vedomosti z teórie zmyslového vnímania a techník, prostriedkov a postupov využívania umelých zmyslových podnetov na ovplyvňovanie ľudského vedomia,   
•	základné znalosti právnych súvislostí.

(c)Praktické schopnosti a zručnosti 
Absolvent -  bakalár filmového umenia  a multimédií získa schopnosť:
•	uvedomele vnímať skutočnosť ako nevyčerpateľný zdroj zmyslových podnetov,
•	vedome a zámerne vytvárať mentálne obrazy a reprezentácie, projektovať myšlienkové  modely a koncepty budúcich filmových a multimediálnych diel,
•	na zodpovedajúcej úrovni rozpoznávať pôsobivosť a účinnosť prostriedkov a postupov multimediálnych umení,
•	hľadať a nachádzať riešenia pri realizácii filmového a multimediálneho diela.

(d) Doplňujúce schopnosti, vedomosti a zručnosti 
Absolvent bakalár filmového umenia  a multimédií dokáže
•	prezentovať vlastné riešenia zadaných úloh, autorských konceptov a projektov multimediálnych diel,
•	pracovať efektívne ako člen tvorivo - realizačného tímu,
•	organizačne zabezpečiť prieskum prostredia a zber materiálu, 
•	udržiavať kontakt s najnovšími trendmi vo filmovom umení a multimédiách,
•	využívať a uplatňovať základné manažérske zručnosti
•	využívať počítač a informačné technológie

(e) Vymedzenie jadra znalostí 

Nosné témy jadra znalostí 1. stupňa vysokoškolského štúdia ŠO Filmové umenie a multimédiá:
Umelecké znalosti
•	operácie s vyjadrovacími  prostriedkami filmu a multimédií
•	postupy uplatňované pri tvorbe filmového a multimediálneho diela
•	mikrokompozícia, makrokompozícia, architektonika
•	tvorba mentálnych konceptov a ich verbálna alebo iná fixácia
•	materializácia autorských predstáv do zmyslovo vnímateľnej podoby formou inscenácie v prirodzených alebo umelo vytvorených prostrediach
•	zaznamenávanie materializovaných autorských predstáv prostredníctvom audiovizuálnych technických  zariadení 
•	opracovanie a spracovanie audiovizuálnych záznamov do podoby artefaktu
Technické a technologické znalosti
•	možnosti uplatnenia počítačovej techniky v predprípravných a prípravných štádiách  realizácie projektu umeleckého diela 
•	zariadenia na záznam obrazu a zvuku
•	klasické a moderné spôsoby postprodukčného spracovania audiovizuálnych záznamov 
•	základy tvorby virtuálnej reality za pomoci počítačovej techniky

Ďalšie témy jadra znalostí:
•	dejiny svetového a slovenského filmu a televíznej tvorby
•	dejiny teórií filmu a masmediálnej komunikácie
•	cudzí jazyk  
•	filozofické a estetické aspekty filmovej a multimediálnej tvorby
•	etika tvorby  
•	psychológia tvorby a vnímania 
•	manažment a marketing umenia a umeleckého diela
•	autorské právo

Znalosti  uvedené v jadre znalostí študijného odboru musia byť súčasťou obsahu každého študijného programu v tomto študijnom odbore. Študijný program musí pokrývať celý obsah študijného odboru. 

Štátna skúška (Bc):
•	umelecký výkon a obhajoba umeleckého výkonu
•	kolokviálna skúška z dejín umenia a audiovizuálnej tvorby
•	kolokviálna skúška z oblasti poznania študijného odboru Filmové umenie a multimédiá.
III.
Obsah štúdia druhého stupňa filmového umenia a multimédií

(a) Vymedzenie odborného profilu absolventa 
Absolvent magisterského štúdia (Mgr.art.) získa teoretické a praktické poznatky filmového umenia a multimédií a rozvíja schopnosti ich tvorivého uplatnenia pri výkone povolania alebo pri pokračovaní v nadväzujúcom vysokoškolskom štúdiu. Vo svojom profile integruje vedomosti, zručnosti a schopnosti do znalostí, vyplývajúcich z absolvovaného študijného programu.
Absolvent magisterského štúdia študijného odboru Film a multimediálne umenia je pripravený vstúpiť do praxe ako samostatný tvorca vo:
•	filme a multimédiách 
•	reklame a PR
•	investigatívnej žurnalistike 
•	po absolvovaní doplnkového pedagogického štúdia ako pedagóg odborných predmetov v strednom umeleckom školstve a ako vysokoškolský učiteľ.

(b) Teoretické vedomosti
Absolvent  - magister  filmového umenia  a multimédií 
•	rozvíja a prehlbuje svoje vedomosti o súčasnom a svetovom filme, multimediálnom umení a formách ich distribúcie a vnímania vo všetkých relevantných súvislostiach, 
•	rozvíja a prehlbuje svoje vedomosti o umeleckých procesoch a teoretických východiskách tvorby filmu a multimediálneho diela a jeho reflexie z hľadiska najnovších poznatkov,    
•	dokáže samostatne a tvorivo aplikovať získané vedomosti a vytvárať si predpoklady pre individuálny autorský rukopis a štýl.

(c) Praktické schopnosti a zručnosti 
Absolvent - magister filmového umenia a multimédií:
•	dokáže zámerne hľadať a nachádzať v skutočnosti  produktívne podnety pre konštruovanie myšlienkovych konceptov, prezentácii, reprezentácií skutočnosti i alternatívnych skutočností
•	je schopný realizovať náročné filmové a multimediálne umelecké diela rôznych žánrov a formátov, 
•	dokáže vlastnou tvorbou  experimentálne overené poznatky o pôsobivosti a účinnosti prostriedkov a postupov audiovizuálnych umení vedome uplatňovať v súlade so svojim autorským zámerom vo všetkých fázach prípravy a realizácie filmového a multimediálneho diela.

(d) Doplňujúce schopnosti, vedomosti a zručnosti 
Absolvent -  magister filmového umenia  a multimédií dokáže:
•	kriticky reflektovať vlastnú tvorbu a  uplatniť túto autoreflexiu pri koncipovaní a realizácii nových umeleckých projektov
•	pracovať efektívne ako samostatný tvorca, alebo ako člen, resp. vedúci tvorivo-realizačného tímu alebo jeho častí podľa svojho profesného zamerania
•	vytvoriť si predpoklady pre kontinuálny vlastný profesionálny vývoj a permanentné vzdelávanie sa vo svojom odbore  
•	udržiavať kontakt s najnovšími trendmi v audiovízií ako takej i v profesii, v ktorej sa on sám podieľa na tvorbe audiovizuálneho (multimediálneho) diela
•	analyzovať a interpretovať auidovizálne (multimediálne) diela, kritika audiovizuálnej (multimediálnej) tvorby 
•	aktívne komunikovať o odbornej problematike  aspoň v jednom cudzom jazyku a (pasívne) čítať odbornú literatúru  najmenej v jednom ďalšom cudzom jazyku.

 (e) Vymedzenie jadra znalostí 
•	umelecká interpretácia sveta a jej transpozícia do oblasti filmového umenia a multimédií
•	tvorivá reakcia na podnety a problémy rôznych disciplín umenia a spoločenskej praxe
•	tvorba mentálnych konceptov a verbálne alebo inak fixovaných projektov audiovizuálnych diel
•	zvládnutie technických a technologických prostriedkov, ktoré sa uplatňujú v realizačnom procese
•	poznávanie kontextu svojej vlastnej tvorby z hľadiska súčasných tendencií a trendov v kinematografii, audiovízii a oblasti multimédií
•	štúdium kulturologických a teoretických aspektov tvorby a jej spoločenského uplatnenia 

(f) Štátna skúška (Mgr.art.):
•	umelecký výkon a obhajoba umeleckého výkonu 
•	kolokviálna skúška z oblasti poznania odboru Filmové umenie a multimédiá so zameraním na absolvovaný študijný program

IV.
Obsah pre 3. stupeň štúdia ŠO Filmové umenie a multimédiá

(a) Vymedzenie odborného profilu absolventa 
Absolvent doktorandského štúdia (ArtD.) je  pripravený na samostatnú autorskú tvorivú  a umelecko-výskumnú činnosť v oblasti filmu a multimediálnych komunikácií. Zverejňuje jej výsledky a je pripravený objavovať pôvodné riešenia praktických a teoretických problémov filmového umenia a multimédií. Je pripravený podieľať sa na formovaní trendov v oblasti filmového umenia a multimédií. Je schopný študovať zahraničnú literatúru v origináli, slovom a písmom ovláda svetový jazyk.
Môže vstúpiť do praxe ako:
•	filmový a multimediálny umelec
•	vedúci tvorivých tímov
•	autor alebo spoluautor významných umeleckých projektov
•	odborný publicista
•	vysokoškolský učiteľ.

(b) Teoretické a praktické vedomosti 
Absolvent - doktor filmového a multimediálneho umenia 
•	vedecky báda a objavuje inovačné cesty v procese tvorby filmového alebo multimediálneho umeleckého diela a jeho reflexie,
•	vlastnou tvorbou vytvára podoby medzných žánrov a experimentuje v oblasti umeleckých foriem, formátov a žánrov,
•	teoreticky zovšeobecňuje svoje skúsenosti a definuje všetky väzby vo vzťahu tvorba – umelecký artefakt – komunikácia – spoločnosť.

(c) Doplňujúce vedomosti, schopnosti a zručnosti 
Absolvent - doktor filmového umenia a multimédií ovláda
•	metodológiu komunikácie v celom reťazci realita – mentálny obraz – realizácia – komunikát – prijímateľ – mentálne obrazy príjemcu – spätná väzba
•	na základe výskumu štruktúry prijímateľov dokáže prognostikovať možnosti a perspektívy budúcich autorských projektov.

(d) Vymedzenie jadra znalostí 
Nosné témy jadra znalostí 3. stupňa štúdia ŠO Filmové umenie a multimédiá  
sú viazané na špecifiká študijných programov odboru. Jadro znalostí pozostáva zo študijnej a umeleckej časti. Znalosti uvedené v jadre majú rozsah 1/3 v študijnej časti a 2/3 v umeleckej časti. Absolvent doktorandského štúdia musí preukázať schopnosť vytvoriť mimoriadne umelecké dielo, ktoré je prínosom v odbore filmové umenie a multimédiá.

Študijná časť:
•	spoločensko - vedné kontexty filmovej a  multimediálnej tvorby
•	manažment filmového a multimediálneho produktu a prostredia
•	technické a technologické determinanty tvorby filmového a multimediál. diela
•	kultúrna identita produktu
•	ekolódia médií
•	tvorba mentálnych konceptov a modelov z hľadiska vízie vývoja spoločnosti
•	semiotika a filozofia audiovizálnej tvorby
•	fakultatívny problém špecializácie štúdia viazaný na tému doktorandskej práce

Výskumná a umelecká časť:
•	verejne prezentovaný umelecký výkon
•	pedagogická činnosť vo zvolenom študijnom programe 
•	výskum aktuálneho problému súvisiaceho s umeleckým výkonom.

Dizertačná skúška
•	študent obháji verejne prezentovaný umelecký výkon / umelecké dielo
•	preukáže dostatočný prehľad vedomostí súvisiacich s témou teoretickej časti dizertačnej práce
•	študent obháji koncepciu a štruktúru teoretickej časti dizertačnej práce

Obhajoba dizertačnej práce
•	absolvent doktorandského štúdia obháji verejne prezentovaný umelecký výkon a  teoretickú  časť dizertačnej práce
•	absolvent doktorandského štúdia preukáže, že stav problematiky svojho odborného zamerania obohatil o originálny osobný príspevok,
•	jeho dizertačná práca sa stáva inšpiráciou pre filmové umenie a multimédiá.

V.
Indikátory študijného odboru Filmové umenie  a multimédiá
(1)	Študijné programy 1. stupňa so štandardnou dĺžkou 3 roky obsahujú 180 ECTS kreditov. Pre akceptáciu študijného programu v študijnom odbore musí ŠP obsahovať najmenej  108 ECTS kreditov z tém jadra študijného odboru. ŠP sa musia od seba líšiť najmenej 1/5 rozsahu študijných programov t.j. najmenej v rozsahu 36 ECTS kreditov.
 (2)	Špecifickým prípadom kombinácie dvoch študijných programov v rámci jedného študijného odboru, resp. individuálneho študijného plánu v prípade realizácie autorských diel na štátne skúšky možno štandardnú dĺžku štúdia predĺžiť o jeden rok. Odôvodnenosť posudzuje a potvrdzuje dekan na návrh kolégia garantov.
(3)	Študijné programy 2. stupňa vysokoškolského vzdelávania so štandardnou dĺžkou 2 roky obsahujú 120 ECTS kreditov. Pre akceptáciu študijného programu v odbore musí ŠP obsahovať najmenej 60 ECTS kreditov z tém jadra študijného odboru. ŠP jedného študijného odboru sa musia líšiť najmenej v 1/5 rozsahu študijných programov navzájom t.j. najmenej v rozsahu 24 ECTS kreditov
(4)	Študijné programy 3. stupňa vysokoškolského vzdelávania obsahujú  pomer študijnej a umeleckej časti študijného programu 1:2. O akceptácii študijného programu v študijnom odbore rozhoduje MŠ SR (priznaním práva konať dizertačnú skúšku, záverečnú skúšku vo forme obhajoby, dizertácie a priznaním práva vedeckej a umeleckej rade fakulty, resp. vysokej školy udeľovať umelecko-akademickú hodnosť „artis doctor“ – ArtD.).

OBSAH ŠTUDIJNÉHO ODBORU
2.2.5  FILMOVÉ UMENIE A MULTIMÉDIÁ

Vypracovali experti:

prof. Stanislav Párnický
VŠMU Bratislava
e-mail: parnicky@vsmu.sk

doc. Leo Štefankovič
VŠMU Bratislava
e-mail: stefankovic@vsmu.sk

doc. Mgr. Anton Szomolányi, ArtD.
VŠMU Bratislava
e-mail: szomolanyi@vsmu.sk

Mgr. Matej Gyárfáš, ArtD.
VŠMU Bratislava
e-mail: gyarfas@vsmu.sk